# Esirukouksia helatorstaille, helluntaille ja helluntain jälkeiselle ajalle

## Rukous Läsnäolevalle Jumalalle (Anna Väätäinen)

Helatorstain esirukous. Rukouksessa on hyödynnetty Kuopiossa syntyneen (Sirpa Saarela, Laura Siponmaa, Ulla Turunen) Hiljaisuuden talo -rukouksen sanoitusta.

Seurakunnan rukouslauseena voidaan rukousjaksojen välissä toistaa: *Tulkoon sinun valtakuntasi.*

Läsnäoleva Jumala,

kun me yhdessä kuuntelemme sinua, sinä avaat meille tien.

Kiitos, että kuulet meitä.

Tuomme läsnäoloosi kirkkosi täällä ja kaikkialla maailmassa.

Siunaa sitä lahjoillasi.

Anna ilosanoman sinusta levitä ja rohkaista etsimään kasvojasi.

Tuomme läsnäoloosi oman maamme ja maailmamme päättäjät.

Anna heille viisautta ja vastuuntuntoa.

Vahvista sinun rauhaasi meissä ja kauttamme maailmassa.

Jumala, kiitos, että mikään ei voi erottaa meitä sinun rakkaudestasi.

***Tulkoon sinun valtakuntasi.***

Läsnäoleva Kristus,

sinä korotettu Herramme ja ystävämme.

Sinä elit täällä köyhänä, vainottuna ja sairauden tuttavana.

Mikään mitä me kohtaamme, ei ole sinulle vierasta.

Auta meitä tukemaan toinen toisiamme vaikeuksissa ja jakamaan ilojamme.

Rohkaise askeleemme rakkauteen, kohtaamisiin, iloon ja yksinkertaisuuteen,

kunnioituksen, vieraanvaraisuuden ja sovituksen hengessä.

Jumala, kiitos, että mikään ei voi erottaa meitä sinun rakkaudestasi.

***Tulkoon sinun valtakuntasi.***

Läsnäoleva Pyhä Henki,

luo meissä ja maailmassasi uutta elämää.

Auta meitä kunnioittamaan ja vaalimaan kaikkea luomaasi.

Totuuden Henki, sinä tiedät ja tunnet kaiken meistä ja meissä.

Tuomme läsnäoloosi vielä syvimmän hiljaisen rukouksemme.

*(hiljaisuus)*

Jumala, kiitos, että mikään ei voi erottaa meitä sinun rakkaudestasi.

***Tulkoon sinun valtakuntasi.***

Pyhä Kolmiyhteinen Jumala,

kiitos, että olet kanssamme joka päivä.

Kiitos lupauksestasi, että saamme myös tämän elämän jälkeen olla läsnäolossasi ikuisesti.

Ylistys sinulle nyt ja aina.

Aamen.

## Helluntain esirukous (Kati Pirttimaa)

Tule, Pyhä Henki, keskellemme, tule ympärillemme, tule meihin.

Johdata meitä, niin että voimme tehdä työtä sinun voimassasi ja levätä sinussa.

Tule iloksi suruumme, voimaksi heikkouteemme, rohkaise ja vahvista meitä.

Tule rakkautena kirkkoosi ja uudista se, opeta meitä jakamaan rakkauttasi.

Jumala on täällä. **Pyhä Henki on kanssamme.**

Tule Pyhä Henki ja johda vallanpitäjiä, anna heille voimaa, harkintakykyä ja viisautta.

Tule Pyhä Henki ja anna maailmaan rauha; anna oikeuden vallita ja uudista luomakunnan kasvot.

Jumala on täällä. **Pyhä Henki on kanssamme.**

Tule, Pyhä Henki koteihimme, sytytä sydämiimme rakkaus ja lämpö. Virvoita mielemme uusiin haasteisiin ja uusiin alkuihin. Ohjaa keskinäisiä suhteitamme, vedä meidät lähemmäksi toisiamme rakkaudessa ja ilossa.

Jumala on täällä. **Pyhä Henki on kanssamme.**

Tulemme luoksesi kaikkien heikkojen ja arkojen kanssa ja niiden kanssa, joiden toivo on sammunut. Tulemme epätoivoisten, vaivattujen ja sorrettujen kanssa.

Rukoilemme niiden puolesta, joiden voimat ovat loppuneet ja niiden puolesta, jotka eivät enää selviydy. Oi Jumalan Henki, tule voimassasi keskellemme.

Jumala on täällä. **Pyhä Henki on kanssamme.**

Jumalan Henki, sinä puhallat elämän meihin, sinä annat uuden elämän kansallesi, me rukoilemme kaikkien läheistemme puolesta.

Jumala on täällä. **Pyhä Henki on kanssamme.**

Pyhä Henki, kaiken hyvän antaja,

tule pimeyteemme valona,

tule raikkaana tuulena elämäämme.

Aamen.

## Esirukous Thy Kingdom Come -kampanjasta (Käännös ja muokkaaminen Kati Pirttimaa)

Rukouksessa voi olla useita lukijoita.

Pyhä Henki, kiitos siitä, että elät minussa, osoitat minulle Jumalan rakkautta ja autat minua jakamaan sitä rakkautta toisten kanssa.

Rakastava Jumala, kiitos että annoit Poikasi Jeesuksen meidän puolestamme. Auta meitä ottamaan vastaan rakkautesi, jonka osoitit lähettäessäsi Poikasi. Rukoilemme kaikkien ihmisten puolesta. Avaa sydämemme rakkaudellesi ja opeta meitä rakastamaan yhä syvemmin.

Rakastava Jumala, kiitos, että tulit rakkaudessasi etsimään meitä. Tule ja löydä meidät kaikki.

Rakastava Jumala, kiitos uhrautuvasta rakkaudestasi. Anna meidän ymmärtää sinun rakkautesi voima meitä kohtaan.

Rakastava Jumala, kiitos tavasta, jolla rakastat meitä. Auta meitä Pyhän Henkesi voimalla rakastamaan niin kuin sinä rakastat, niin että kaikki voisivat oppia tuntemaan Sinut.

Rakastava Jumala, olen pahoillani niistä hetkistä, kun en ole rakastanut toisia niin kuin Sinä rakastat. Kiitos, että olet antanut anteeksi jo ennen kuin tajusin pyytää sitä. Tunnustan kaiken sen, mikä ei ole oikein elämässäni tänään ja pyydän sinun rakastavaa anteeksiantoasi. Anna sinun rakkautesi muuttaa meidän kaikkien elämämme.

Rakastava Jumala, kiitos rakkaudestasi, josta mikään ei voi erottaa meitä, rakkaudesta, joka ei riipu meidän teoistamme. Osoita tätä rakkautta meille kaikille.

Rakastava Jumala, rukoilen kaikkien läheisteni puolesta. Ohjaa heidät tielle, jolla he näkevät Sinun juoksevan vastaan. Kiitos, että toivotat iloiten meidät tervetulleeksi riippumatta siitä, miten kaukana tai kuinka kauan olemme olleet poissa.

Rakastava Jumala, kiitos siitä, että rakastit meitä jo ennen kuin me rakastimme Sinua. Me tunnistamme rakkautesi meihin tänään ja rakastamme Sinua.

Rakastava Jumala, auta minua tuntemaan Sinut paremmin. Anna minun sinun tuntemisesi kautta julistaa Sinua yhä enemmän ja rakastaa kuten Sinä rakastat. Näytä rakkautesi kaikille, minun ja muiden Sinua rakastavien kautta.

Pyhä Henki, kiitos siitä, että elät minussa, osoitat minulle Jumalan rakkautta ja autat minua jakamaan sitä rakkautta toisten kanssa.

Aamen.

## ”Täytä meidät hengelläsi” esirukous pääsiäisaikaan ja helluntaiaikaan (Common Worshipin pohjalta muokannut Kati Pirttimaa)

Rukoilemme Jumalaa, että hän täyttäisi meidät Hengellään.

Armollinen Jumala,

Me kiitämme sinua Pyhän Hengen voimasta.

Vahvista meitä palvelemaan sinua.

Jumala, siunaa meitä

**ja täytä meidät Hengelläsi**

Me kiitämme sinua Pyhän Hengen viisaudesta.

Anna meille viisautta ymmärtää sinun tahtosi.

Jumala, siunaa meitä

**ja täytä meidät Hengelläsi**

Me kiitämme sinua Pyhän Hengen rauhasta.

Anna meille luottamusta sinun rakkauteesi, mihin ikinä meidät lähetät.

Jumala, siunaa meitä

**ja täytä meidät Hengelläsi**

Me kiitämme Pyhän Hengen parantavasta voimasta.

Tuo sovintoa ja eheyttä sinne, missä on rajoja, sairautta ja surua.

Jumala, siunaa meitä

**ja täytä meidät Hengelläsi**

Me kiitämme Pyhän Hengen lahjoista.

Varusta meidät siihen työhön, johon olet meidät kutsunut.

Jumala, siunaa meitä

**ja täytä meidät Hengelläsi**

Me kiitämme Pyhän Hengen hedelmistä.

Tuo elämässämme esiin Jeesuksen rakkaus.

Jumala, siunaa meitä

**ja täytä meidät Hengelläsi**

Me kiitämme sinua Pyhän Hengen tuulesta, jonka ylösnoussut Herra lahjoittaa.

Kutsu koko kirkkosi, nyt elävät ja edesmenneet, iankaikkisen elämän iloon.

Jumala, siunaa meitä

**ja täytä meidät Hengelläsi**

Antelias Jumala,

Sinä lähetit Pyhän Hengen Messiaan luokse Jordan-joella

ja opetuslasten luokse yläsaliin:

täytä armossasi meidät Hengelläsi,

**kuule rukouksemme,**

**yhdistä sydämemme ja mielemme**

**palvelemaan sinua iloiten ikuisesti.**

**Aamen**.

## Helluntain esirukous (Anna Väätäinen)

(Rukouksen lähtökohtana Gal. 5:22–23: *Hengen hedelmää taas ovat rakkaus, ilo, rauha, kärsivällisyys, ystävällisyys, hyvyys, uskollisuus,**lempeys ja itsehillintä.*

Rauhan rukouksen osio mukaeltu Maike Ewertiltä.)

Rukouksesta voidaan valita osia, esimerkiksi rukoilla yhtä tai muutamaa Hengen hedelmän lahjaa/ helluntaiajan pyhäpäivä.

Seurakunnan rukouslauseena voidaan rukousjaksojen välissä toistaa kertosäettä:

***Tule, Pyhä Henki, ja asu meissä.***

Pyhä Kolme,

Isä, Poika ja Pyhä Henki.

Kuule meitä, kun pyydämme sinun lahjojesi siunausta

kirkollesi, toinen toisillemme ja itsellemme.

Jumala, siunaa kirkkoasi rakkaudella.

Kiitos, että sinä olet rakkaus

ja rakastat meitä täydellisellä rakkaudellasi.

Anna rakkautta sydämiimme, sanoihimme ja tekoihimme.

Anna rakkautta koteihimme ja ihmissuhteisiimme.

Anna rakkautta kaikkea luomaasi kohtaan.

Vahvista rakkauttamme sinuun

ja anna elämämme heijastaa sinun rakkauttasi.

Siunaa meitä rakkaudella.

***Tule, Pyhä Henki, ja asu meissä.***

Jumala, siunaa kirkkoasi ilolla.

Kristus, sinä rukoilit, että ilosi täyttäisi meidät.

Pyhä Henki, ilon lähde, sytytä sydämissämme tämä ilo.

Anna sen huojentaa huolemme ja tuoda meitä lähemmäksi sinua.

Anna meidän iloita sinussa.

Siunaa meitä ilolla.

***Tule, Pyhä Henki, ja asu meissä.***

Jumala, siunaa kirkkoasi rauhalla.

Sinä olet luvannut rauhan, joka ylittää kaiken ymmärryksen.

Rukoilemme rauhaa itsellemme.

Rukoilemme rauhaa läheisillemme ja perheillemme, eläville ja kuolleille.

Rukoilemme rauhaa ystävillemme ja työkavereillemme,

naapureillemme ja kaikille, joita kohtaamme päivittäin.

Rukoilemme rauhaa heille, joiden kanssa on tai on ollut vaikeaa.

Rukoilemme rauhaa eri kirkkokuntien sekä eri uskontojen välille.

Rukoilemme rauhaa omalle maallemme ja koko maailmaasi.

Rukoilemme rauhaa sinne, missä kärsitään ja erityisesti juuri nyt tarvitaan,

Jumala, sinun lahjoittamaasi rauhaa.

Siunaa meitä rauhalla.

***Tule, Pyhä Henki, ja asu meissä.***

Jumala, siunaa kirkkoasi kärsivällisyydellä.

Sinä näet kiireemme ja malttamattomuutemme.

Pysäytä meidät havahtumaan sinun läsnäoloosi.

Anna kärsivällisyyttä toinen toistamme kohtaan.

Anna kärsivällisyyttä erilaisuutta ja tuntematonta kohtaan.

Anna kärsivällisyyttä rukouksessa, Herra.

Anna kärsivällisyyttä taistella epäoikeudenmukaisuutta vastaan ja puolustaa hyvää.

Anna kärsivällisyyttä pysyä kärsivien rinnalla ja pitää yllä toivoa.

Vahvista kärsivällisyyttämme erityisesti silloin kun se tuntuu kaikkein vaikeimmalta.

Kiitos, että sinä olet kärsivällinen ja pitkämielinen meitä kohtaan.

Siunaa meitä kärsivällisyydellä.

***Tule, Pyhä Henki, ja asu meissä.***

Jumala, siunaa kirkkoasi ystävällisyydellä.

Anna rohkeutta ja taitoa kohdata jokainen ystävänä, lähimmäisenä.

Siunaa ystävälliset aikeemme, sanamme ja tekomme sinulle kiitokseksi ja kunniaksi.

Anna ystävällisyyden hengen tuoda lämpöä kirkkoomme ja tehdä se kotoisaksi.

Siunaa meitä ystävällisyydellä.

***Tule, Pyhä Henki, ja asu meissä.***

Jumala, siunaa kirkkoasi hyvyydellä.

Auta meitä muistamaan, että sinä olet kaiken hyvän lähde.

Kiitos siitä hyvästä, millä siunaat elämäämme.

Anna meidän huomata hyvyyttä ympärillämme

ja käännä meidät hyvää kohti.

Tee meistä hyvän tekijöitä.

Kiitos, että koko elämämme on sinun hyvyytesi suojassa.

Siunaa meitä hyvyydellä.

***Tule, Pyhä Henki, ja asu meissä.***

Jumala, siunaa kirkkoasi uskollisuudella.

Kiitos uskollisuudestasi ja ikuisista lupauksistasi.

Tee meistä uskollisia

sinulle ja Sanallesi,

kutsullesi ja vastuillemme

ja elämäämme lahjoittamillesi ihmisille.

Siunaa meitä uskollisuudella.

***Tule, Pyhä Henki, ja asu meissä.***

Jumala, siunaa kirkkoasi lempeydellä.

Rukoilemme kykyä kohdata toinen toisemme lempeydellä.

Poista väärä kovuutemme.

Anna lempeyden heijastua silmissämme, sanoissamme ja teoissamme.

Pyhä Henki, opettajamme, kasvata meitä oppimaan sinun lempeydestäsi.

Siunaa meitä lempeydellä.

***Tule, Pyhä Henki, ja asu meissä.***

Jumala, siunaa kirkkoasi itsehillinnällä.

Että asettaisimme toisen itsemme edelle emmekä etsisi omaa etuamme.

Että emme kadehtisi, kerskuisi tai katkeroituisi.

Että muistaisimme, ettei lahjamme ole itseämme varten, vaan jaettavaksi.

Että eläisimme yksinkertaisuudessa

– kunnioituksen, vieraanvaraisuuden ja sovituksen hengessä.

Siunaa meitä itsehillinnällä.

***Tule, Pyhä Henki, ja asu meissä.***

Pyhä Jumala, kiitos henkesi hedelmistä, joilla ravitset meitä.

Kiitos, että ylläpidät elämää ja luot jatkuvasti uutta.

Jätämme itsemme ja toinen toisemme sinun hoitoosi.

Tätä rukoilemme Herramme Jeesuksen Kristuksen nimessä,

joka elää ja hallitsee sinun ja Pyhän Hengen kanssa

aina ja ikuisesti.

Aamen.

## Esirukous Hengen hedelmät (Terhi Paananen)

Tästä rukouksesta voi valita sopivat osat. Rukouksessa voi olla useita lukijoita.

Pyhä Kolminaisuus,

Isä, joka kannat koko maailmaa käsissäsi,

Poika, joka tunnet ihmisen elämän,

Pyhä Henki, joka ylläpidät ja rakennat kirkkoamme,

me rukoilemme sinua.

Kasvata hedelmiä meissä ja kirkossasi.

Sinä, joka itse olet rakkaus,

tule keskellemme rakkautena:

tuo lämpöä perheisiimme ja anna voimaa työhömme.

Auta meitä huolehtimaan toisistamme ja kutsumaan kaikkia seurakunnan yhteyteen.

Anna rakkauden olla seurakuntasi tunnusmerkki.

Sinä ilon lähde, anna iloa vaikeuksienkin keskelle,

arjen keskelle, ihmissuhteisiin ja kaikkiin kohtaamisiin.

Älä anna vaikeuksien, sairauksien ja kärsimyksen sammuttaa sitä iloa, jonka sinä voit antaa.

Anna meidän muistaa, että ilo on merkki sinun läsnäolostasi.

Pyhä Henki, rauhan tuoja,

anna meille rauha, kun monenlaiset tuulet heittelevät meitä.

Anna meille rauha, kun kohtaamme mahdottoman, ja kuoleman edessä.

Anna meille rauha, kun huolet painavat.

Anna kärsivällisyyttä ja ystävällisyyttä lähimmäisiämme kohtaan,

lapsiamme kohtaan, vanhempiamme kohtaan.

Anna meille kärsivällisyyttä työhön oikeudenmukaisuuden hyväksi.

Anna sydämiimme lämpöä tuntemattomia kohtaan ja muovaa meitä vieraanvaraisiksi ja avoimiksi.

Siunaa arkiset ystävälliset tekomme.

Jumala, sinun olemuksesi on hyvyys ja uskollisuus.

Sinä olet sama eilen, tänään ja iankaikkisesti. Sinä et muutu.

Sinä tahdot kaikille hyvää, sinä varjelet ja suojelet meitä.

Sinä ja olet luvannut olla kanssamme elämämme jokaisena päivänä.

Tee meistä yhä enemmän sinun kaltaisiasi.

Anna hyvyyden ja uskollisuuden kasvaa meissä.

Jeesus, veljemme, sinä katsot meitä lempein silmin.

Lempeät silmäsi näkivät ja yhä näkevät monet avun tarvitsijat.

Me rukoilemme itsemme puolesta: tee meistä sinun seuraajiasi lempeydessä.

Auta meitä näkemään epäkohtia ja korjaamaan niitä,

auta meitä rakentamaan oikeudenmukaista yhteiskuntaa.

Auta meitä kohtaamaan toisemme lempeästi.

Pyhä Kolminaisuus, Pyhä Henki

sinä vaikutat meissä hyviä asioita yksilöinä ja seurakuntana.

Anna sinun hyvyytesi tuottaa meissä hedelmää.

Anna sen kutsua yhä uudestaan ihmisiä sinun lähellesi.

Tätä pyydämme Vapahtajamme Jeesuksen Kristuksen tähden.

Aamen.

## Esirukous Pyhä Henki, tule tuulena (Terhi Paananen)

Tule Pyhä Henki,

tule tuulena, joka puhaltaa pois huolemme.

Tule tuulena, joka viilentää ja virkistää.

Johdata kirkkoasi näinä vaikeina aikoina sinne missä sitä tarvitaan.

Siunaa niitä ihmisiä, jotka kantavat vastuuta kirkosta ja seurakunnista:

luottamushenkilöitä, työntekijöitä ja hiippakuntamme piispaa.

Tule virkistyksenä niiden luo, jotka tekevät työtään sairaaloissa,

terveyskeskuksissa ja hoivalaitoksissa.

Anna luottamusta opettajille haastavassa työssään.

Anna voimaa meille kaikille arjen haasteiden keskelle.

Tule Pyhä Henki,

tule tulena, joka sulattaa vastahakoiset sydämemme.

tule liekkinä, joka sytyttää huoltemme keskelle uuden ilon.

Tule keskellemme ja pehmitä se, mikä on kovaa

ja korjaa se, mikä on särkynyt.

Tule tulena, joka polttaa pois ihmisten pahuuden ja kaunan,

tule anteeksiantamuksena ihmissuhteisiimme.

Luo yhteishenkeä perheisiin

ja luo yhteyttä sukupolvien välille.

Anna hoivakodeissa oleville kärsivällisyyttä.

Tule Pyhä Henki,

tule uudistavana kasvuna seurakuntaamme.

Tee uskosta jälleen tuoretta ja viritä keskellemme rukouksen ilmapiiri.

Kosketa kaikkia sairaita, masentuneita ja ahdistuneita.

Rohkaise niitä, joiden taloudellinen tilanne on heikentynyt.

Siunaa nuoria, kun he käyvät rippikoulupolkua.

Varjele heitä kaikelta pahalta ja ohjaa heitä kohti hyvää.

Rohkaise meitä kaikkia jakamaan iloa,

jota me saamme uskosta.

Rohkaise meitä tekemään rakkauden tekoja arjen keskellä.

Kiitos, että lupauksesi mukaan huolehdit meistä

elämämme loppuun asti.

Aamen